
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 297 

13 Μαρτίου 2006 


ΠΕΡΙΕΧΟΜΕΝΑ 


ΑΠΟΦΑΣΕΙΣ 

Παράταση καταβολής βεβαιωμένων οφειλών, ανα¬ 
στολή είσπραξης των βεβαιωμένων και ληξιπρο¬ 
θέσμων οφειλών στο Νομό Κεφαλληνίας και ρύθ¬ 
μιση αυτών. 1 

Καθορισμός του Περιεχομένου Σπουδών Τμημάτων 
του Τ.Ε.Ι. Δυτικής Μακεδονίας. 2 


Α ΠΟΦΑΣΕΙ Σ 

Αριθμ. 1020198/1328-20/0016 (1) 


Παράταση καταβολής βεβαιωμένων οφειλών, αναστολή 
είσπραξης των βεβαιωμένων και ληξιπροθέσμων οφει¬ 
λών στο Νομό Κεφαλληνίας και ρύθμιση αυτών. 

Ο ΥΦΥΠΟΥΡΓΟΣ 

ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ 

Έχοντας υπόψη: 

1. Τη διάταξη της παραγράφου 5 του πέμπτου άρθρου 
ν. 2275/1994 (Φ.Ε.Κ. 238 Α'), με την οποία ο Υπουργός 
Οικονομικών με αποφάσεις του που δημοσιεύονται στην 
Εφημερίδα της Κυβερνήσεως δύναται σε εξαιρετικές 
περιπτώσεις σεισμών, πλημμύρων ή άλλων θεομηνιών 
από τις οποίες προκαλούνται σημαντικές ζημιές σε 
μεγάλο αριθμό φορολογουμένων να αναστέλλει την 
είσπραξη των ληξιπρόθεσμων οφειλών προς το Δημόσιο 
για χρονικό διάστημα μέχρι έξι (6) μηνών και να ρυθμίζει 
την καταβολή των χρεών αυτών μέχρι 24 μηνιαίες δό¬ 
σεις, με μερική ή ολική απαλλαγή από τις προσαυξήσεις 
εκπρόθεσμης καταβολής, που επιβαρύνουν την οφειλή 
κατά τις διατάξεις του Κ.Ε.Δ.Ε. 

2. Τις διατάξεις της παραγράφου 2 του άρθρου 11 
ν. 2954/2001 (Φ.Ε.Κ. 255 τ.Α'), σύμφωνα με τις οποίες ο 
Υπουργός των Οικονομικών εξουσιοδοτείται να ρυθμίζει 
ως ανωτέρω και τα υπέρ τρίτων έσοδα, των οποίων η 
είσπραξη έχει ανατεθεί σε Δ.Ο.Υ. 

3. Τη διάταξη του άρθρου 8 του ν. 1284/1982 (Φ.Ε.Κ. 114 
τ.Α'), με την οποία εξουσιοδοτείται ο Υπουργός Οικονο¬ 
μικών να παρατείνει με Αποφάσεις του τις προθεσμίες 
καταβολής των βεβαιωμένων χρεών προς το Δημόσιο 
σε εξαιρετικές περιπτώσεις. 

4. Τις διατάξεις της παρ.6 του άρθρου 6 ν. δ.356/1974 
(Κ.Ε.Δ.Ε.). 


5. Το γεγονός ότι εξαιτίας της σφοδρής κακοκαιρί¬ 
ας στο νομό Κεφαλληνίας, τον μήνα Ιανουάριο, δημι- 
ουργήθηκε πλήθος προβλημάτων με αποτέλεσμα την 
αδυναμία των φορολογουμένων να ανταποκριθούν στις 
υποχρεώσεις τους, παρά την έκδοση της 1009387/534- 
20/0016/30.1.2006 ΑΥΟΟ (Φ.Ε.Κ. 146 Β'/8.2.2006) με την 
οποία δόθηκε παράταση καταβολής των ανωτέρω λη¬ 
ξιπροθέσμων οφειλών έως τις 28.2.2006. 

6. Την υπ’ αριθμ. 37930/ΔΙΟΕ 1264/14.10.2005 (Φ.Ε.Κ. 
1432 Β') κοινή απόφαση του Πρωθυπουργού και του 
Υπουργού Οικονομίας και Οικονομικών, με την οποία 
εκχωρούνται αρμοδιότητες στους Υφυπουργούς Οικο¬ 
νομίας και Οικονομικών. 

7. Το γεγονός ότι με την παρούσα απόφαση προκα- 
λείται απώλεια Εσόδων στον Κρατικό Προϋπολογισμό, 
η οποία δεν μπορεί να προσδιοριστεί, αποφασίζουμε: 

1) Αναστέλλουμε έως 29.6.2006 την πληρωμή των 
βεβαιωμένων στις Δ.Ο.Υ. του νομού Κεφαλληνίας και 
ληξιπροθέσμων (κατά Κ.Ε.Δ.Ε.), μέχρι την ημερομηνία 
έκδοσης της παρούσης, χρεών προς το Δημόσιο, κα¬ 
θώς και υπέρ τρίτων που συμβεβαιώθηκαν μ’ αυτά ή 
βεβαιώθηκαν αυτοτελώς. 

2) Παρατείνουμε μέχρι 30.5.2006 την προθεσμία κα¬ 
ταβολής των βεβαιωμένων κατά Κ.Ε.Δ.Ε. στις ανωτέρω 
Δ.Ο.Υ., οφειλών που λήγουν από την ημερομηνία έκδο¬ 
σης της παρούσας απόφασης, με εξαίρεση το φόρο 
εισοδήματος φυσικών ή νομικών προσώπων που προ¬ 
κύπτει από την εκκαθάριση της αντίστοιχης δήλωσης 
οικονομικού έτους 2006. 

3) Τα χρέη των παραπάνω περιπτώσεων ρυθμίζονται 
με τις προσαυξήσεις εκπρόθεσμης καταβολής που τα 
επιβαρύνουν μέχρι 2.1.2006 και καταβάλλονται σε 24 
μηνιαίες δόσεις. 

Η αίτηση του οφειλέτη για την υπαγωγή στη ρύθμιση 
πρέπει να κατατεθεί μέχρι 30.6.2006 στη Δ.Ο.Υ., που 
είναι βεβαιωμένα τα χρέη. 

Η καταβολή της πρώτης δόσης γίνεται την ημέρα 
υποβολής της αίτησης για υπαγωγή στη ρύθμιση. 

Η δεύτερη δόση θα καταβάλλεται μέχρι την τελευταία 
εργάσιμη ημέρα του μηνός Ιουλίου και οι επόμενες μέχρι 
την τελευταία εργάσιμη ημέρα των επομένων μηνών. 

Το συνολικό ποσό κάθε δόσης δεν μπορεί να είναι 
μικρότερο των 150 ευρώ. 

Η καθυστέρηση πληρωμής μιας δόσης έχει ως συνέ¬ 
πεια την επιβάρυνσή της με τις κατά Κ.Ε.Δ.Ε. προσαυ¬ 
ξήσεις εκπρόθεσμης καταβολής. 

Απώλεια της ρύθμισης επέρχεται αν δεν καταβληθούν 
δύο συνεχόμενες δόσεις, οπότε στην περίπτωση αυτή 
το υπόλοιπο της οφειλής που ρυθμίστηκε επιβαρύνεται 
με όλες τις προσαυξήσεις εκπρόθεσμης καταβολής με 
βάση τα στοιχεία της βεβαίωσης. 

Κατά τα λοιπά ισχύουν τα αναφερόμενα στις σχετικές 
διατάξεις του άρθρ.14 του ν. 3259/2004 (Φ.Ε.Κ. 149 Α'). 

Η παρούσα απόφαση να δημοσιευθεί στην Εφημερίδα 
της Κυβερνήσεως. 

Αθήνα, 24 Φεβρουάριου 2006 

Ο ΥΦΥΠΟΥΡΓΟΣ 

ΑΝΤΩΝΙΟΣ ΜΠΕΖΑΣ 
-♦- 

Αριθ. 20514/ Ε5 (2) 

Καθορισμός του Περιεχομένου Σπουδών Τμημάτων 
του Τ.Ε.Ι. Δυτικής Μακεδονίας. 

Ο ΥΦΥΠΟΥΡΓΟΣ 

ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 

Έχοντας υπόψη: 

1. Τις διατάξεις: 

α. Του άρθρ.1 του ν. 2916/2001 (Α' 114) «Διάρθρωση της 
ανώτατης εκπαίδευσης και ρύθμιση των θεμάτων του 
τεχνολογικού τομέα αυτής». 

β. Του άρθρ.8 παρ.5 του ν. 1404/1983 (Α' 173) όπως συμπλη¬ 
ρώθηκε από το άρθρ. 1 παρ. 4 του ν. 2621/1998 (Α'136). 

γ. Του άρθρ. 25 παρ. 1 του ν. 1404/1983 (Α' 173) και 
του άρθρ. 5 παρ. 12 του ν. 2916/2001 (Α' 114), σε συνδυ¬ 
ασμό με τις διατάξεις του άρθρου 1 του ν. 3404/2005 
(Α' 260) «Ρύθμιση θεμάτων του Πανεπιστημιακού και 
Τεχνολογικού Τομέα της Ανώτατης Εκπαίδευσης και 
λοιπές διατάξεις». 

δ. Του άρθρ. 90 του «Κώδικα Νομοθεσίας για την Κυ¬ 
βέρνηση και τα κυβερνητικά όργανα» που κυρώθηκε με 
το άρθρο πρώτο του π.δ. 63/2005 (Φ.Ε.Κ. 98/Α'). 

2. Το γεγονός ότι από την απόφαση αυτή δεν προκαλεί- 
ται δαπάνη σε βάρος του κρατικού προϋπολογισμού. 

3. Την υπ’ αριθμ. 37876/ΣΤ5/26.4.2004 (Β' 608) απόφαση 
του Πρωθυπουργού και της Υπουργού Εθνικής Παιδείας και 
Θρησκευμάτων «Καθορισμός αρμοδιοτήτων Υφυπουργών 
του Υπουργείου Εθνικής Παιδείας και Θρησκευμάτων». 

4. Τις εισηγήσεις των Συμβουλίων για τον καθορισμό 
του περιεχομένου σπουδών των παρακάτω Τμημάτων: 

α. Διοίκησης Επιχειρήσεων (αριθμ. πρακτ. 7/ 
8.11.2005). 

β. Λογιστικής (αριθμ. πρακτ. 12/7.11.2005). 
γ. Χρηματοοικονομικών Εφαρμογών (αριθμ. πρακτ. 22/ 

10.11.2005 Συμβουλίου του Τ.Ε.Ι). 
δ. Μηχανολογίας (αριθμ. πρακτ. 11/20.10.2005). 
ε. Ηλεκτρολογίας (αριθμ. πρακτ. 10/4.10.2005). 
στ. Βιομηχανικού Σχεδιασμού (αριθμ. πρακτ. 10/2.11.2005 
Γενικής Συνέλευσης του του Τμήματος). 

ζ. Γεωτεχνολογίας και Περιβάλλοντος (αριθμ. πρακτ. 
13/7.11.2005). 

η. Τεχνολογιών Αντιρρύπανσης (αριθμ. πρακτ. 22/ 

10.11.2005 Συμβουλίου του Τ.Ε.Ι.). 

0. Εμπορίας και Ποιοτικού Ελέγχου Αγροτικών Προϊ¬ 
όντων του Παραρτήματος Φλώρινας (αριθμ. πρακτ. 22/ 

10.11.2005 Συμβουλίου του Τ.Ε.Ι.). 

ι. Διεθνούς Εμπορίου του Παραρτήματος Καστορι¬ 
άς (αριθμ. πρακτ. 5/26.10.2005 Γενικής Συνέλευσης του 
Τμήματος). 

ια. Δημοσίων Σχέσεων και Επικοινωνίας του Παραρ¬ 
τήματος Καστοριάς (αριθμ. πρακτ. 22/10.11.2005 Συμ¬ 
βουλίου του Τ.Ε.Ι.). 


ιβ. Πληροφορικής και Τεχνολογίας Υπολογιστών του 
Παραρτήματος Καστοριάς (αριθμ. πρακτ. 22/10.11.2005 
Συμβουλίου του Τ.Ε.Ι.). 

ιγ. Εφαρμογών Πληροφορικής στη Διοίκηση και στην 
Οικονομία του Παραρτήματος Γρεβενών (αριθμ. πρακτ. 
20/16.9.2004). 

5. Τη γνωμοδότηση του Συμβουλίου Ανώτατης Τε¬ 
χνολογικής Εκπαίδευσης κατά τη δεύτερη (20.12.2005) 
συνεδρίασή του. 

Καθορίζουμε: 

Το Περιεχόμενο Σπουδών των παρακάτω τμημάτων 
του Τ.Ε.Ι Δυτ. Μακεδονίας ως εξής: 

1. Τμήμα Διοίκησης Επιχειρήσεων 

Το περιεχόμενο σπουδών του Τμήματος Διοίκησης 
Επιχειρήσεων καλύπτει το γνωστικό αντικείμενο της Δι¬ 
οικητικής Επιστήμης και Πληροφορικής, με εξειδίκευση 
εφαρμογής στις επιχειρήσεις γενικά τόσο στον ιδιωτικό, 
όσο και στον δημόσιο τομέα. 

Με την ολοκλήρωση των σπουδών του ο απόφοιτος 
του Τμήματος, διαθέτει όλες τις απαραίτητες επιστημο¬ 
νικές και τεχνολογικές γνώσεις και δεξιότητες, ώστε να 
μπορεί να δραστηριοποιηθεί επαγγελματικά σε όλους 
τους τομείς του γνωστικού αντικειμένου του Τμήμα¬ 
τος, είτε ως στέλεχος επιχειρήσεων, οργανισμών και 
υπηρεσιών του ιδιωτικού και δημόσιου τομέα, είτε ως 
αυτοαπασχολούμενος. 

Σε όλα τα εξάμηνα σπουδών, εκτός του τελευταίου, 
οι σπουδές περιλαμβάνουν θεωρητική διδασκαλία, ερ¬ 
γαστηριακές και φροντιστηριακές ασκήσεις, καθώς και 
ασκήσεις πράξης και εφαρμογές σε πραγματικές ή εικο¬ 
νικές καταστάσεις, εκπόνηση μελετών και εκπαιδευτικές 
επισκέψεις σε χώρους παραγωγής αγαθών και παροχής 
υπηρεσιών, εταιρίες μελετών και ιδρύματα έρευνας. 

Στα πρώτα εξάμηνα σπουδών περιλαμβάνονται, μεταξύ 
άλλων, μαθήματα γενικής υποδομής θετικών και θεωρητι¬ 
κών επιστημών, καθώς και διάφορα εισαγωγικά μαθήματα. 
Ακολουθούν μαθήματα ειδικής υποδομής-κορμού τα οποία 
αποτελούν τη βάση της Διοικητικής Επιστήμης, όπως αυτή 
εφαρμόζεται στις επιχειρήσεις γενικά. Στα προχωρημένα 
εξάμηνα διδάσκονται τα μαθήματα ειδικότητας που συνι- 
στούν τη φύση και τον προορισμό του Τμήματος. 

Το τελευταίο εξάμηνο σπουδών περιλαμβάνει κυρίως 
την Πρακτική Ασκηση του σπουδαστή στο επάγγελμα. 
Πραγματοποιείται σε επιχειρήσεις και σε οργανισμούς 
δημόσιου και ιδιωτικού τομέα με σκοπό την εμπέδωση 
των γνώσεων τους, τη δυνατότητα ανάπτυξης πρωτο¬ 
βουλιών και συνεργασιών και την απόκτηση δεξιοτήτων 
στην επίλυση προβλημάτων. 

Επίσης, στο τελευταίο εξάμηνο σπουδών εκπονείται η 
Πτυχιακή Εργασία, η οποία εξασφαλίζει την εμβάθυνση 
του τελειόφοιτου του Τμήματος σε ένα θέμα εφαρμο¬ 
σμένης έρευνας που έχει άμεση σχέση με την ειδικότητα 
των σπουδών. Ακόμη ενισχύει την ικανότητα του σπου¬ 
δαστή να αυτενεργεί, να χρησιμοποιεί το διαδίκτυο και 
γενικά να αναπτύσσει τις προσωπικές ικανότητες του. 

2. Τμήμα Λογιστικής 

Το περιεχόμενο σπουδών του Τμήματος Λογιστικής 
καλύπτει το γνωστικό αντικείμενο της Λογιστικής Επι¬ 
στήμης καθώς και τις εφαρμογές της τόσο στον ιδιωτικό, 
όσο και στον δημόσιο τομέα. Βασικές επιδιώξεις του 
Τμήματος είναι η παροχή επιστημονικών και τεχνολογι¬ 
κών γνώσεων και δεξιοτήτων στους σπουδαστές, προ- 
κειμένου να αποκτήσουν το απαραίτητο θεωρητικό και 
πρακτικό υπόβαθρο. Τα εφόδια αυτά κρίνονται αναγκαία 
για να παρακολουθήσουν απρόσκοπτα τις εξελίξεις μιας 

ολοένα και περισσότερο ευμετάβλητης και ανταγωνιστι¬ 
κής αγοράς στο θεωρητικό και εφαρμοσμένο πεδίο. 

Με την ολοκλήρωση των σπουδών του, ο πτυχιούχος 
του Τμήματος αποκτά τις απαραίτητες γνώσεις για να 
μπορεί να δραστηριοποιηθεί επαγγελματικά σε όλους 
τους τομείς του γνωστικού αντικειμένου του Τμήματος 
είτε ως ελεύθερος επαγγελματίας είτε ως στέλεχος 
στις επιχειρήσεις του δημόσιου και ιδιωτικού τομέα. 

Σε όλα τα εξάμηνα σπουδών, εκτός του τελευταίου, 
οι σπουδές περιλαμβάνουν θεωρητική διδασκαλία, ερ¬ 
γαστηριακές φροντιστηριακές ασκήσεις και ασκήσεις 
πράξης, εφαρμογές σε πραγματικές ή εικονικές κατα¬ 
στάσεις, εκπόνηση μελετών, εκπόνηση εργασιών, παρα¬ 
κολούθηση επιστημονικών συνεδρίων και επισκέψεις σε 
χώρους λογιστηρίων επιχειρήσεων και οργανισμών. Τα 
εργαστήρια είναι εξοπλισμένα με σύγχρονα μέσα ηλε¬ 
κτρονικής καταγραφής και επεξεργασίας δεδομένων. 

Στα πρώτα εξάμηνα σπουδών περιλαμβάνονται, με¬ 
ταξύ άλλων, μαθήματα γενικής υποδομής θετικών και 
θεωρητικών σπουδών, καθώς και διάφορα εισαγωγικά 
μαθήματα. Στη συνέχεια ακολουθούν μαθήματα ειδικής 
υποδομής-κορμού που αποτελούν και τη βάση της Λο¬ 
γιστικής Επιστήμης. Στα προχωρημένα εξάμηνα διδά¬ 
σκονται μαθήματα ειδικότητας που προσδιορίζουν και 
την ταυτότητα του Τμήματος. 

Το τελευταίο εξάμηνο σπουδών περιλαμβάνει την 
Πρακτική Άσκηση του σπουδαστή στο επάγγελμα του 
Λογιστή. Πραγματοποιείται σε χώρους λογιστηρίων, 
οικονομικών μονάδων και οργανισμών ιδιωτικού ή δη¬ 
μόσιου τομέα, με σκοπό την εμπέδωση στην πράξη των 
γνώσεων των προηγουμένων εξαμήνων, τη δυνατότητα 
ανάπτυξης πρωτοβουλιών και συνεργασιών, καθώς και 
την απόκτηση δεξιοτήτων στην επίλυση προβλημάτων. 

Επίσης, στο τελευταίο εξάμηνο σπουδών εκπονείται η 
Πτυχιακή Εργασία που δίνει τη δυνατότητα στον σπου¬ 
δαστή να αποκτήσει την εμπειρία μιας ολοκληρωμένης 
μελέτης σε βάθος, που σχετίζεται με την ειδικότητά του. 
Η Πτυχιακή Εργασία ενισχύει, εκτός των άλλων, και την 
ικανότητα του σπουδαστή να αυτενεργεί, προκειμένου 
να επιλύσει ένα συγκεκριμένο πρόβλημα, να ερευνά τη 
βιβλιογραφία, να χρησιμοποιεί το διαδίκτυο και γενικά 
να αναπτύσσει τις προσωπικές ικανότητές του. 

3. Τμήμα Χρηματοοικονομικών Εφαρμογών 

Το περιεχόμενο σπουδών του Τμήματος Χρηματοοικο¬ 
νομικών, Εφαρμογών καλύπτει το γνωστικό αντικείμενο 
της Επιστήμης των Χρηματοοικονομικών καθώς και τις 
εφαρμογές της στις επιχειρήσεις, στους χρηματοοικο¬ 
νομικούς θεσμούς, στον ιδιωτικό και δημόσιο τομέα. 

Με την ολοκλήρωση των σπουδών ο απόφοιτος του 
Τμήματος διαθέτει όλες τις εξειδικευμένες επιστημονικές 
και τεχνικές γνώσεις του και μπορεί να απασχοληθεί ως 
στέλεχος του ιδιωτικού και δημόσιου τομέα σε όλους 
τους τομείς του γνωστικού αντικειμένου του Τ μήματος. 

Σε όλα τα εξάμηνα σπουδών εκτός του τελευταίου 
οι σπουδές περιλαμβάνουν θεωρητική διδασκαλία, ερ¬ 
γαστηριακές και φροντιστηριακές ασκήσεις καθώς και 
ασκήσεις πράξης και εφαρμογές σε πραγματικές ή εικο¬ 
νικές καταστάσεις, εκπόνηση μελετών και εκπαιδευτικές 
επισκέψεις σε χώρους παραγωγής αγαθών και παροχής 
υπηρεσιών, εταιρίες μελετών και ιδρύματα έρευνας. 

Στα πρώτα εξάμηνα σπουδών περιλαμβάνονται, με¬ 
ταξύ άλλων, μαθήματα γενικής υποδομής θετικών και 
θεωρητικών επιστημών, καθώς και διάφορα εισαγωγικά 
μαθήματα. Ακολουθούν μαθήματα ειδικής υποδομής- 
κορμού, τα οποία αποτελούν την βάση της Χρηματο¬ 


οικονομικής Επιστήμης, όπως αυτή εφαρμόζεται στις 
επιχειρήσεις γενικά. Στα προχωρημένα εξάμηνα διδά¬ 
σκονται τα μαθήματα ειδικότητας που συνιστούν τη 
φύση και τον προορισμό του Τμήματος. 

Τα μαθήματα του Τμήματος και το γνωστικό τους 
περιεχόμενο κατατάσσονται σε τέσσερις κατηγορίες: 

- Στα μαθήματα γενικής υποδομής, κύρια στα πρώτα 
εξάμηνα σπουδών που σκοπό έχουν να καλύψουν την 
υποδομή σε βασικές γνώσεις που θα πρέπει να έχουν οι 
σπουδαστές στα γνωστικά αντικείμενα της οικονομίας, 
των μαθηματικών, της πληροφορικής, της χρηματοοι¬ 
κονομικής λογιστικής. 

- Ειδικής υποδομής που καλύπτουν την υποδομή σε ει¬ 
δικές γνώσεις, όπως οικονομική επιχειρήσεων, διοίκηση 
επιχειρήσεων, χρηματοπιστωτικοί θεσμοί και προϊόντα, 
μάρκετινγκ, χρηματοοικονομική διοίκηση, που αποτε¬ 
λούν το υπόβαθρο για τα μαθήματα ειδικότητας του 
Τμήματος. 

- Ειδικότητας που περιλαμβάνουν εξειδικευμένα γνω¬ 
στικά αντικείμενα που χαρακτηρίζουν το Τμήμα και 
σχετίζονται με εφαρμογές στα Χρηματοοικονομικά, 
όπως είναι οργάνωση & διοίκηση χρηματοοικονομικών 
προϊόντων, χρηματοοικονομική διοίκηση και πολιτική, 
χρηματιστήριο αξιών, μάρκετινγκ χρηματοοικονομικών 
προϊόντων, ανάλυση επενδύσεων, διεθνείς χρηματοοι¬ 
κονομικές αγορές, ποσοτικές μέθοδοι στις χρηματοοι¬ 
κονομικές εφαρμογές. 

- Δ.Ο.Ν.Α. που προσφέρουν στο σπουδαστή μια γενι¬ 
κότερη γνώση στις Διοικητικές, Οικονομικές, Νομικές και 
Ανθρωπιστικές επιστήμες όπως εισαγωγή στην κοινωνι- 
ολογία, φιλοσοφία, δίκαιο, διεθνείς οικονομικές σχέσεις, 
ιστορία της οικονομικής σκέψης, ιστορία της τέχνης. 

Το τελευταίο εξάμηνο σπουδών περιλαμβάνει κυρίως 
την Πρακτική Ασκηση του σπουδαστή στο επάγγελμα 
και την εκπόνηση της Πτυχιακής Εργασίας που εξασφα¬ 
λίζει την εμβάθυνση του τελειόφοιτου του Τμήματος 
σε ένα θέμα εφαρμοσμένης έρευνας που έχει άμεση 
σχέση με την ειδικότητα των σπουδών. Στο πλαίσιο της 
Πρακτικής Εργασίας ο σπουδαστής απασχολείται είτε 
σε εταιρίες του χρηματοπιστωτικού τομέα, σε επιχειρή¬ 
σεις άλλων τομέων σε τμήματα του οικονομικού τομέα, 
σε λογιστήρια στο δημόσιο τομέα και οργανισμούς σε 
τμήματα οικονομικού ενδιαφέροντος. 

4. Τμήμα Μηχανολογίας 

Το περιεχόμενο σπουδών του Τμήματος Μηχανολογί- 
ας καλύπτει το γνωστικό αντικείμενο της εφαρμογής και 
εξέλιξης της Επιστήμης της Μηχανολογίας, που αφορά 
στη μελέτη, σχεδίαση, ανάπτυξη, κατασκευή, λειτουργία 
μηχανών, συσκευών και εγκαταστάσεων παραγωγής 
καθώς και συστημάτων παραγωγής και διαχείρισης 
ενέργειας, με γνώμονα την οικονομία, το σεβασμό στο 
περιβάλλον και την κοινωνική αποδοχή. 

Με την ολοκλήρωση των σπουδών τους οι πτυχιούχοι 
του Τμήματος αποκτούν τις απαραίτητες επιστημονικές 
και τεχνολογικές γνώσεις και δεξιότητες, έτσι ώστε να 
μπορούν να απασχολούνται σε όλους τους τομείς του 
γνωστικού αντικειμένου του Τμήματος, είτε ως αυτοα¬ 
πασχολούμενοι, είτε ως υπεύθυνοι ή στελέχη σχετικών 
επιχειρήσεων, οργανισμών και υπηρεσιών. 

Οι σπουδές περιλαμβάνουν θεωρητική διδασκαλία, 
εργαστηριακές ασκήσεις, φροντιστήρια, σεμινάρια, επι¬ 
σκέψεις σε χώρους παραγωγής, εκπόνηση εργασιών, 
παρακολούθηση επιστημονικών συνεδρίων και συμμε¬ 
τοχή σε ερευνητικά προγράμματα των εργαστηρίων 
του Τμήματος. 

Τα γνωστικά αντικείμενα των σπουδών είναι δομημένα 
σε δύο κατηγορίες: 

Κορμού και ειδικότητας. Στα γνωστικά αντικείμενα 
κορμού περιλαμβάνονται, μεταξύ άλλων, Μαθηματικά, 
Φυσική, Πληροφορική, Χημεία καθώς και ο κορμός της 
Γενικής Μηχανολογίας. 

Τα μαθήματα ειδικότητας επιλέγονται με βάση τα 
ακόλουθα: 

- Τοπικές ιδιαιτερότητες. 

- Αναπτυξιακές ανάγκες της περιφέρειας που εδρεύει 
το ΤΕΙ. 

- Γενικότερες τεχνολογικές εξελίξεις σε εθνικό και 
διεθνές επίπεδο. 

Το τελευταίο εξάμηνο περιλαμβάνει την εκπόνηση Πτυ¬ 
χιακής Εργασίας. Ο σπουδαστής είναι επιπλέον υποχρεω¬ 
μένος να ολοκληρώσει την Πρακτική του Άσκηση διάρκει¬ 
ας ενός εξαμήνου πριν από τη λήψη του πτυχίου του. 

Η Πρακτική Άσκηση διάρκειας ενός εξαμήνου πραγ¬ 
ματοποιείται σε χώρους παραγωγής, εργαστηρίων, 
τεχνικών γραφείων, επιχειρήσεων και άλλους χώρους 
εργασίας της ειδικότητας, με σκοπό την εμπέδωση των 
γνώσεων των προηγουμένων εξαμήνων, την παροχή 
δυνατότητας ανάπτυξης πρωτοβουλιών και συνεργα¬ 
σίας, καθώς και τη δυνατότητα ανάπτυξης ικανοτήτων 
επίλυσης προβλημάτων. 

Η Πτυχιακή Εργασία δίνει τη δυνατότητα στο σπου¬ 
δαστή να αποκτήσει την εμπειρία μιας ολοκληρωμένης 
μελέτης σε βάθος, που σχετίζεται με ένα θέμα της ει¬ 
δικότητας και μπορεί να είναι θεωρητική ή πειραματική 
εργασία, ή σύνθεση και των δύο. Η Πτυχιακή Εργασία 
εξασκεί, εκτός των άλλων, και την ικανότητα του σπου¬ 
δαστή να αυτενεργεί, προσπαθώντας να επιλύσει το 
συγκεκριμένο πρόβλημα, να ερευνά τη βιβλιογραφία και 
γενικά να αναπτύσσει τις προσωπικές ικανότητές του. 

5.Τμήμα Ηλεκτρολογίας 

Τ ο περιεχόμενο Σπουδών του Τ μήματος καλύπτει τα 
γνωστικά αντικείμενα της εφαρμογής της Επιστήμης 
και Τεχνολογίας της Ηλεκτρολογίας, με έμφαση στα 
ηλεκτρικά ενεργειακά συστήματα και εγκαταστάσεις, 
τους αυτοματισμούς, τα ηλεκτρονικά και πληροφοριακά 
συστήματα και τα συστήματα επικοινωνιών. 

Με την ολοκλήρωση των σπουδών του, ο απόφοιτος του 
Τμήματος διαθέτει όλες τις απαραίτητες επιστημονικές 
και τεχνολογικές γνώσεις και δεξιότητες, ώστε να μπορεί 
να δραστηριοποιηθεί επαγγελματικά σε όλους τους τομείς 
του γνωστικού αντικειμένου του Τ μήματος στον ιδιωτικό 
και δημόσιο τομέα, είτε ως αυτοαπασχολούμενος. 

Κατά τη διάρκεια των πρώτων εξαμήνων οι σπουδές 
περιλαμβάνουν θεωρητική διδασκαλία, εργαστηριακές 
και φροντιστηριακές ασκήσεις, σεμινάρια και εκπόνηση 
μελετών, καθώς και εκπαιδευτικές επισκέψεις σε χώρους 
παραγωγής και εφαρμογής/Εμφαση δίνεται στις μελέ¬ 
τες περιπτώσεων, στη συμμετοχική εργασία και στην 
ανάπτυξη των προσωπικών ικανοτήτων του σπουδαστή, 
περιλαμβανομένης της ανάπτυξης πρωτοβουλιών και της 
ικανότητας αντιμετώπισης προβλημάτων εφαρμογής, ολο¬ 
κλήρωσης υπαρχουσών τεχνολογιών και σχεδίασης και 
ανάπτυξης προϊόντων, συστημάτων και υπηρεσιών, την 
εφαρμογή προτύπων και κανονισμών, τη σύνταξη οικονο¬ 
μοτεχνικών μελετών και τη διαχείριση τεχνικών έργων. 

Τα μαθήματα του προγράμματος σπουδών περιλαμ¬ 
βάνουν : 

- Μαθήματα γενικής υποδομής (Μαθηματικά, Φυσική, 
Ηλεκτροτεχνία, Προγραμματισμός Η/Υ κλπ.) κατά τα 
πρώτα εξάμηνα σπουδών. 


- Μαθήματα ειδικής υποδομής- κορμού (Ηλεκτρονικά, 
Ψηφιακά, Ηλεκτρικές Μηχανές κλπ.) τα αμέσως επόμενα 
εξάμηνα. 

- Μαθήματα ειδικότητας (ΠΜΔΗΕ, Ηλεκτρική Κίνηση, 
ΤΥΤ, Ηλεκτρικές Εγκαταστάσεις, Ηλεκτρονικά Ισχύος, 
Ψηφιακή Σχεδίαση, Μικροϋπολογιστές, ΣΑΕ, Τηλεπικοι¬ 
νωνίες, Δίκτυα Η/Υ κλπ.), τα οποία καλύπτουν τα ειδι¬ 
κότερα γνωστικά πεδία του κλάδου στα προχωρημένα 
εξάμηνα σπουδών. 

- Ειδικά μαθήματα, σχετικά με τον ποιοτικό έλεγχο, 
τη διασφάλιση ποιότητας, τη σύνταξη οικονομοτεχνικών 
μελετών, την ασφάλεια στην εργασία και τη διαχείριση 
τεχνικών έργων. 

- Προαιρετικά μαθήματα γενικής ή εξειδικευμένης 
μόρφωσης καθ’ όλη τη διάρκεια των σπουδών. 

Το πρόγραμμα σπουδών περιλαμβάνει επίσης την εκ¬ 
πόνηση Πτυχιακής Εργασίας και Πρακτική Άσκηση στο 
επάγγελμα κατά το τελευταίο εξάμηνο, που εξασφα¬ 
λίζουν την εμβάθυνση σε θέματα τεχνολογικής εφαρ¬ 
μογής, εφαρμοσμένης έρευνας και ανάπτυξης, ολοκλή¬ 
ρωσης τεχνολογιών και γενικότερα σε αντικείμενα που 
έχουν άμεση σχέση με την ειδικότητα των σπουδών. 

6. Τ μήμα Βιομηχανικού Σχεδιασμού 

Οι σπουδές στο Τμήμα έχουν ως στόχο την παροχή 
όλων εκείνων των γνώσεων και δεξιοτήτων που είναι 
απαραίτητες ώστε ο απόφοιτος να μπορεί να σχεδι¬ 
άζει και να συμμετέχει στην ανάπτυξη βιομηχανικών 
προϊόντων και παραγωγικών συστημάτων. Επίσης, να 
υλοποιεί γρήγορα κι αποτελεσματικά τα παραπάνω με 
τις σύγχρονες μεθόδους της πληροφορικής. 

Με την ολοκλήρωση των σπουδών του, ο απόφοιτος 
του Τ μήματος διαθέτει τις απαραίτητες επιστημονικές και 
τεχνολογικές γνώσεις και δεξιότητες, ώστε να μπορεί να 
δραστηριοποιηθεί επαγγελματικά σε όλους τους τομείς 
του γνωστικού αντικειμένου του Τμήματος, στον ιδιωτικό 
και δημόσιο τομέα, είτε ως αυτοαπασχολούμενος. 

Στη διάρκεια των πρώτων εξαμήνων οι σπουδές πε¬ 
ριλαμβάνουν θεωρητική διδασκαλία, εργαστηριακές και 
φροντιστηριακές ασκήσεις, καθώς την εκπόνηση ειδικών 
θεμάτων-μελετών που επιτρέπουν στους σπουδαστές 
την καλύτερη κατανόηση κι αξιοποίηση των γνώσεων 
που τους παρέχονται. 

Στα πρώτα εξάμηνα σπουδών περιλαμβάνονται μαθή¬ 
ματα γενικής υποδομής, όπως Μαθηματικά, Τεχνολογία 
Υλικών, Μηχανική και Πληροφορική. 

Ακολουθούν αντικείμενα ειδικής υποδομής όπως 
Σχέδιο(Ελεύθερο, Γραμμικό, Μηχανολογικό), Σχέδιο μέσω 
Η/Υ (ΟΑϋ), εισαγωγή στον Βιομηχανικό Σχεδίασμά, Εργο¬ 
νομία, Μέθοδοι Παραγωγής Βιομηχανικών Προϊόντων. 

Στα προχωρημένα εξάμηνα σπουδών διδάσκονται 
μαθήματα ειδικότητας όπως Υλικά & Σχεδιασμός Προ¬ 
ϊόντων, ΟΑΟ,ΟΑΜ,ΟΑΕ, ΟΙΜ. 

Μια ξεχωριστή αλλά εξίσου σημαντική κατηγορία 
μαθημάτων, αποτελούν τα γνωστικά αντικείμενα οικο¬ 
νομίας και διοίκησης που είναι απαραίτητα όχι μόνο σ' 
όλες τις φάσεις του σχεδιαστικού-παραγωγικού κύκλου 
της βιομηχανικής παραγωγής ενός προϊόντος, αλλά και 
στην οργάνωση και λειτουργία επιχειρήσεων της ειδι¬ 
κότητας του Τμήματος. 

Το τελευταίο εξάμηνο σπουδών περιλαμβάνει την 
Πρακτική Άσκηση στο επάγγελμα και την εκπόνηση 
Πτυχιακής Εργασίας που εξασφαλίζει την εμβάθυνση 
του τελειόφοιτου του Τμήματος σ'ένα σοβαρό επίκαιρο 
θέμα εφαρμοσμένης έρευνας ή αντικείμενο που έχει 
άμεση σχέση με την ειδικότητα των σπουδών. 

7. Τμήμα Γεωπληροφορικής και Περιβάλλοντος 

Το γνωστικό αντικείμενο του Τμήματος Γεωτεχνολογί- 
ας και Περιβάλλοντος συντίθεται από τις γνωστικές πε¬ 
ριοχές των εφαρμοσμένων γεωεπιστημών (γεωλογίας, 
κοιτασματολογίας, γεωφυσικής, κ.λπ.), εκμετάλλευσης 
ορυχείων-λατομείων, εμπλουτισμού μεταλλευμάτων, γε¬ 
ωτεχνικής μηχανικής (εδαφομηχανική-βραχομηχανική, 
γεωτεχνικά έργα με έμφαση στην κατασκευή και τις 
περιβαλλοντικές επιπτώσεις κλπ.), διαχείρισης περιβάλ¬ 
λοντος (αποκατάσταση, διαχείριση αποβλήτων), βιομη¬ 
χανικού μάνατζμεντ (επιχειρησιακή έρευνα, συστήματα 
ελέγχου ολικής ποιότητας, διοίκηση έργων κ.λπ.). 

Αποστολή του Τμήματος είναι να προάγει τη μετά¬ 
δοση και την ανάπτυξη των γνώσεων στην τεχνολο¬ 
γία και την επιστήμη, που περιλαμβάνει το γνωστικό 
αντικείμενο του Τμήματος, με τη διδασκαλία και την 
εφαρμοσμένη έρευνα και να παρέχει στους σπουδαστές 
τα απαραίτητα εφόδια, που εξασφαλίζουν την άρτια 
εκπαίδευση και κατάρτιση τους και την επαγγελματική 
και επιστημονική τους σταδιοδρομία και εξέλιξη. 

Ο πτυχιούχος του Τμήματος ολοκληρώνοντας τις 
σπουδές του έχει αποκτήσει τις απαραίτητες θεωρη¬ 
τικές και κυρίως πρακτικές γνώσεις, ώστε να μπορέσει 
να καλύψει θέσεις εργασίας στον κλάδο των γεωτε¬ 
χνικών έργων, καθώς επίσης και στον τομέα της δια¬ 
χείρισης και της αποκατάστασης του περιβάλλοντος, 
ενώ παράλληλα μέσω της συμμετοχής σε εργαστηρια¬ 
κά μαθήματα, της εκπόνησης Πτυχιακής Εργασίας και 
της Πρακτικής Άσκησης έχει τη δυνατότητα ανάπτυξης 
δεξιοτήτων που θα συμβάλλουν στην ένταξή του στην 
αγορά εργασίας και στην μετέπειτα ενδοεπιχειρησιακή 
ή διαεπιχειρησιακή εξέλιξή του. Το πρόγραμμα σπουδών 
παρέχει στον απόφοιτο τη δυνατότητα να διεκδικήσει 
θέση στελέχους σε επιχειρήσεις του ιδιωτικού και δη- 
μόσιου-ευρύτερου δημόσιου τομέα, που δραστηριοποι¬ 
ούνται στους προαναφερθέντες κλάδους, αλλά και σε 
άλλους κλάδους της μεταποίησης. 

Κατά τη διάρκεια των πρώτων εξαμήνων, οι σπουδές 
περιλαμβάνουν θεωρητικά μαθήματα, ασκήσεις, εργα¬ 
στηριακά μαθήματα, σεμινάρια, εισηγήσεις επισκεπτών 
καθηγητών, επισκέψεις σε χώρους παραγωγής, εκπόνη¬ 
ση εργασιών με έμφαση στη μελέτη περιπτώσεων και 
την ομαδική εργασία. Το πρόγραμμα σπουδών περιλαμ¬ 
βάνει μαθήματα γενικής υποδομής, μαθήματα ειδικής 
υποδομής, μαθήματα ειδικότητας, για την επιλογή των 
οποίων έχουν ληφθεί υπόψη η τεχνολογική ανάπτυξη 
και οι πρόσφατες επιστημονικές εξελίξεις, καθώς και 
μαθήματα διοίκησης, οικονομίας, νομοθεσίας. 

Στα μαθήματα γενικής υποδομής περιλαμβάνονται, 
μεταξύ των άλλων, η Φυσική, Χημεία -Χημική Τεχνολο- 
γία, Μαθηματικά, Η/Υ, Γεωλογία, Μηχανική, Σχέδιο. Στα 
μαθήματα ειδικής υποδομής περιλαμβάνονται βασικά 
μαθήματα του Τμήματος που βοηθούν στην κατανόη¬ 
ση των μαθημάτων ειδικότητας. Τέλος, στην κατηγο¬ 
ρία μαθημάτων διοίκησης, οικονομίας και νομοθεσίας 
παρέχονται οι απαραίτητες γνώσεις για τη διοίκηση 
επιχειρήσεων, εργαστηρίων, οργανισμών και υπηρεσιών 
που σχετίζονται με την ειδικότητα. 

Το τελευταίο εξάμηνο περιλαμβάνει Πρακτική Άσκηση, 
καθώς και εκπόνηση Πτυχιακής Εργασίας. 

Η Πρακτική Άσκηση εκτελείται στο τελευταίο εξάμηνο 
σε χώρους παραγωγής και σε σχετικούς με το αντι¬ 
κείμενο δημόσιους και ιδιωτικούς φορείς, ερευνητικά 
εργαστήρια, με στόχο την αξιοποίηση των θεωρητικών 
και πρακτικών γνώσεων που απέκτησαν οι σπουδαστές 


και την ανάπτυξη πρόσθετων προσόντων και δεξιοτήτων 
(ανάπτυξη κριτικού πνεύματος, ανάληψη πρωτοβουλιών, 
ανάπτυξη ομαδικής συνεργασίας κ.λπ.). 

Τ έλος, η Πτυχιακή Εργασία πριν από τη λήψη του πτυχί¬ 
ου δίνει τη δυνατότητα στο σπουδαστή να αποκτήσει την 
εμπειρία μελέτης σε βάθος ενός θέματος της ειδικότητάς 
του, είτε με πειραματική, είτε με συνθετική εργασία και με 
κατάλληλη βιβλιογραφική ανασκόπηση, με έμφαση στην 
ανάπτυξη των προσωπικών ικανοτήτων του σπουδαστή. 

8. Τμήμα Τεχνολογιών Αντιρρύπανσης 

Το περιεχόμενο σπουδών του Τμήματος Τεχνολογιών 
Αντιρρύπανσης καλύπτει το γνωστικό αντικείμενο της μελέ¬ 
της, ανάπτυξης, εφαρμογής και εξέλιξης μεθόδων, συστημά¬ 
των και εγκαταστάσεων ελέγχου και διαχείρισης ρύπων, που 
παράγονται από κάθε είδους ανθρώπινη δραστηριότητα. 

Ο πτυχιούχος του Τμήματος διαθέτει τις απαιτούμενες 
επιστημονικές και τεχνολογικές γνώσεις και δεξιότητες, 
που του επιτρέπουν να απασχοληθεί σε όλους τους 
τομείς του γνωστικού αντικειμένου του Τμήματος, είτε 
αυτοαπασχολούμενος, είτε ως στέλεχος επιχειρήσεων, 
οργανισμών και υπηρεσιών. 

Κατά τα πρώτα εξάμηνα οι σπουδές περιλαμβάνουν 
θεωρητική διδασκαλία, εργαστηριακές ασκήσεις, φρο¬ 
ντιστήρια, σεμινάρια, επισκέψεις σε χώρους παραγω¬ 
γής, εκπόνηση εργασιών και συμμετοχή σε ερευνητικά 
προγράμματα. 

Τα γνωστικά αντικείμενα των σπουδών είναι δομημένα 
στις κατηγορίες των Μαθημάτων Γενικής Υποδομής, 
Ειδικής Υποδομής και Ειδικότητας και μαθήματα Δ.Ο.Ν.Α 
(Διοίκησης-Οικονομίας-Νομοθεσίας-Ανθρωπιστικών 
Σπουδών). Πιο συγκεκριμένα, τα αντικείμενα αυτά κα¬ 
λύπτουν τις περιοχές: 

- Επιστημονικό υπόβαθρο μηχανικού. 

- Επιστημονικό υπόβαθρο στις περιβαλλοντικές επι¬ 
στήμες. 

- Τεχνολογικό υπόβαθρο στη μέτρηση-αξιολόγηση- 
διαχείριση των συμβατικών ρύπων (αερίων, υγρών, 
στερεών), αλλά και των νέων μορφών (θόρυβος, ακτι¬ 
νοβολίες). 

- Πλήρη εκπαίδευση στο σχεδίασμά συστημάτων 
αντιρρύπανσης. 

- Κατάρτιση στις σύγχρονες αντιλήψεις που αφορούν 
στην πρόληψη της ρύπανσης και στις νέες μορφές της 
(θόρυβος, ακτινοβολίες, κ.λπ.). 

- Ενημέρωση σε θέματα νομοθεσίας, κανονισμών και 
περιβαλλοντικής πολιτικής. 

Τα μαθήματα ειδικότητας επιλέγονται με βάση: 

- τις διεθνείς τεχνολογικές και επιστημονικές εξε¬ 
λίξεις, 

- τις αναπτυξιακές ανάγκες της χώρας, 

- τις ανάγκες της αγοράς εργασίας. 

Στο τελευταίο εξάμηνο πραγματοποιείται η Πρακτική 
Άσκηση και εκπονείται η Πτυχιακή Εργασία. Η Πρακτική 
γίνεται σε χώρους παραγωγής, εργαστηρίων, τεχνικών 
γραφείων, κλπ. Η Πτυχιακή Εργασία δίνει τη δυνατό¬ 
τητα στο σπουδαστή να αποκτήσει την εμπειρία μιας 
ολοκληρωμένης μελέτης, που σχετίζεται με ένα θέμα 
της ειδικότητας και μπορεί να είναι θεωρητική ή πει¬ 
ραματική, ή σύνθεση και των δύο. 

Η Πρακτική Άσκηση διάρκειας ενός εξαμήνου, πραγ¬ 
ματοποιείται σε χώρους παραγωγής, εργαστηρίων, 
τεχνικών γραφείων, επιχειρήσεων και άλλους χώρους 
εργασίας της ειδικότητας. Στόχος, η εμπέδωση των 
γνώσεων των προηγουμένων εξαμήνων, η ανάπτυξη 

πρωτοβουλιών και πνεύματος συνεργασίας, καθώς και 
η βελτίωση της ικανότητας για αντιμετώπιση - επίλυση 
πραγματικών τεχνικών προβλημάτων. 

Η Πτυχιακή Εργασία δίνει τη δυνατότητα στο σπουδαστή 
να αποκτήσει την εμπειρία μιας ολοκληρωμένης σε βάθος 
μελέτης, που σχετίζεται με ένα θέμα της ειδικότητας και 
μπορεί να είναι θεωρητική, ή πειραματική εργασία, ή σύν¬ 
θεση και των δύο. Η Πτυχιακή Εργασία ενθαρρύνει τον 
σπουδαστή να αυτενεργεί, να ερευνά τη βιβλιογραφία και 
γενικά να αναπτύσσει τις προσωπικές ικανότητές του. 

9. Τμήμα Εμπορίας και Ποιοτικού Ελέγχου Αγροτικών 
Προϊόντων του Παραρτήματος Φλώρινας 

Το περιεχόμενο σπουδών του Τμήματος, καλύπτει συν¬ 
δυαστικά στοιχεία από το γνωστικό αντικείμενο των δύο 
ευρύτερων επιστημών, της Γεωπονικής και της Οικονο¬ 
μικής. Της Γεωπονικής, αναφορικά με την παραγωγή και 
μεταποίηση προϊόντων φυτικής και ζωικής προέλευσης, 
δίδοντας έμφαση σε προϊόντα ποιότητας με σύγχρονες 
βιολογικές και τεχνολογικές μεθόδους, καθώς και στον 
ποιοτικό και υγειονομικό έλεγχο αυτών. Της Οικονομι¬ 
κής, αναφορικά με την παραγωγικότητα και αποδοτι- 
κότητα των γεωργικών επιχειρήσεων, δίδοντας έμφαση 
στην Αγροτική Οικονομία και τα στάδια εμπορίας των 
αγροτικών προϊόντων. 

Το Τμήμα έχει ως κύρια αποστολή να προάγει την ανά¬ 
πτυξη και μετάδοση των γνώσεων στα επιστημονικά πεδία 
της ποιότητας και εμπορίας των αγροτικών προϊόντων. 
Παράλληλα με τη διαδικασία εκπαιδευτικής διδασκαλίας 
και την εφαρμοσμένη έρευνα, παρέχει στους σπουδαστές 
τα απαραίτητα εφόδια που εξασφαλίζουν την άρτια εκ¬ 
παίδευση και κατάρτισή τους, με στόχο την επιστημονική 
και επαγγελματική τους σταδιοδρομία και εξέλιξη. 

Με την ολοκλήρωση των σπουδών τους, οι Πτυχιούχοι 
του Τμήματος αποκτούν τις απαραίτητες επιστημονι¬ 
κές και τεχνολογικές γνώσεις και ικανότητες, για να 
μπορούν να απασχολούνται σε όλους τους τομείς του 
γνωστικού αντικειμένου του Τμήματος. 

Κατά τη διάρκεια των πρώτων εξαμήνων, οι σπουδές 
περιλαμβάνουν θεωρητική διδασκαλία, εργαστηριακές και 
πειραματικές εργασίες, φροντιστήρια, σεμινάρια, εκπό¬ 
νηση ατομικών και ομαδικών εργασιών σε ειδικά θέματα 
με βιβλιογραφική αναζήτηση και επισκέψεις σε χώρους 
παραγωγής και ελέγχου των αγροτικών προϊόντων. 

Στα μαθήματα γενικής υποδομής του Τμήματος περι¬ 
λαμβάνονται, μεταξύ των άλλων, τα οικονομικά μαθημα¬ 
τικά, η στατιστική, η χημεία, η πληροφορική. Τα μαθή¬ 
ματα γενικής υποδομής αποσκοπούν στην δημιουργία 
ενός σταθερού υπόβαθρου βασικών γνώσεων κατά τα 
πρώτα εξάμηνα των σπουδών, έτσι ώστε οι σπουδαστές 
να κατανοούν βαθύτερα το κύριο γνωστικό αντικείμενο 
στα προχωρημένα εξάμηνα σπουδών. 

Στα μαθήματα ειδικής υποδομής περιλαμβάνονται, μα¬ 
θήματα παραγωγής φυτικών και ζωικών προϊόντων, τε¬ 
χνολογίας, μεταποίησης, τυποποίησης και συντήρησης 
αυτών, ποιοτικού και υγειονομικού ελέγχου, οικονομίας 
των αγροτικών και εμπορικών επιχειρήσεων όπως αγρο¬ 
τική οικονομία, λογιστική, τεχνοοικονομική ανάλυση, κο¬ 
στολόγηση των αγροτικών προϊόντων και αξιολόγηση 
των επενδύσεων στην αγροτική παραγωγή. 

Στα μαθήματα ειδικότητας περιλαμβάνονται μαθήμα¬ 
τα σε εξειδικευμένα γνωστικά αντικείμενα της αγρο¬ 
τικής οικονομίας, εμπορίας και ποιοτικού ελέγχου των 
αγροτικών προϊόντων, όπως η ποιότητα και ο ποιοτικός 
έλεγχος των αγροτικών προϊόντων, η διασφάλιση της 


ποιότητας αυτών, η μακρο και μικροοικονομική ανάλυση 
και τα στάδια εμπορίας των αγροτικών προϊόντων. 

Στα μαθήματα Δ.Ο.Ν.Α (Διοίκησης - Οικονομίας - Νο¬ 
μοθεσίας - Ανθρωπιστικών Σπουδών) περιλαμβάνονται, 
μαθήματα οργάνωσης και διοίκησης των επιχειρήσεων, 
αγροτικής πολιτικής και νομοθεσίας ευρωπαϊκών και 
διεθνών οργανισμών εμπορίου. 

Το τελευταίο εξάμηνο περιλαμβάνει την Πρακτική 
Ασκηση για την απόκτηση επαγγελματικής εμπειρίας, 
καθώς και την εκπόνηση της Πτυχιακής Εργασίας. 

Η Πρακτική Ασκηση στο τελευταίο εξάμηνο πραγμα¬ 
τοποιείται σε χώρους εργασίας σχετικούς με το αντικεί¬ 
μενο σπουδών, με σκοπό την εμπέδωση των γνώσεων, 
την παροχή δυνατότητας ανάπτυξης πρωτοβουλιών και 
ικανοτήτων για επίλυση προβλημάτων. 

Η Πτυχιακή Εργασία πριν από τη λήψη του πτυχίου δίνει 
τη δυνατότητα στο σπουδαστή να αποκτήσει την εμπειρία 
μελέτης ενός θέματος σε βάθος της ειδικότητας, είτε με 
πειραματική, είτε με ερευνητική, είτε με συνθετική εργασία 
και σε συνδυασμό με την κατάλληλη βιβλιογραφική ανα¬ 
σκόπηση, με αντικείμενο την ανάπτυξη των προσωπικών 
ικανοτήτων του σπουδαστή. Η Πτυχιακή Εργασία αποτελεί 
την πληρέστερη εργασία που αναμένεται να παρουσιά¬ 
σουν οι σπουδαστές στο τέλος των σπουδών τους. 

10. Τμήμα Διεθνούς Εμπορίου του Παραρτήματος Κα¬ 
στοριάς 

Το περιεχόμενο σπουδών του Τμήματος Διεθνούς 
Εμπορίου, καλύπτει το γνωστικό αντικείμενο των Οικονο¬ 
μικών Επιστημών, με εξειδίκευση εφαρμογής στις επιχει¬ 
ρήσεις και στους οργανισμούς που δραστηριοποιούνται 
στο Διεθνές Εμπόριο, στη διεθνή οικονομική συνεργασία, 
στις διεθνείς επενδύσεις και στις υποστηρικτικές υπη¬ 
ρεσίες των διεθνών οικονομικών δραστηριοτήτων, τόσο 
στον ιδιωτικό, όσο και στον δημόσιο τομέα. 

Το Τμήμα Διεθνούς Εμπορίου, έχει ως αποστολή να 
προάγει την ανάπτυξη και τη μετάδοση γνώσεων που 
αφορούν στην επιστήμη των Διεθνών Οικονομικών και της 
Διεθνούς Διοίκησης Επιχειρήσεων και την τεχνολογία με 
τη διδασκαλία και την εφαρμοσμένη έρευνα, καθώς και να 
παρέχει στους σπουδαστές τα απαραίτητα εφόδια που 
εξασφαλίζουν την άρτια κατάρτιση τους για την επιστημο¬ 
νική και επαγγελματική τους σταδιοδρομία και εξέλιξη. 

Με την ολοκλήρωση των σπουδών του, ο απόφοιτος 
του Τμήματος διαθέτει τις απαραίτητες επιστημονικές 
και τεχνολογικές γνώσεις και δεξιότητες, ώστε να μπο¬ 
ρεί να δραστηριοποιηθεί επαγγελματικά σε όλους τους 
τομείς του γνωστικού αντικειμένου του Τμήματος, είτε 
ως στέλεχος εξαγωγικών ή/και εισαγωγικών εμπορικών 
επιχειρήσεων, διεθνών επιχειρήσεων που αναπτύσσουν 
διεθνή οικονομική συνεργασία, οργανισμών και εταιρει¬ 
ών του ιδιωτικού και δημόσιου τομέα, που παρέχουν 
υποστηρικτικές υπηρεσίες στις διεθνείς οικονομικές 
δραστηριότητες, είτε ως αυτοαπασχολούμενος. 

Σε όλα τα εξάμηνα σπουδών, εκτός του τελευταίου, οι 
σπουδές περιλαμβάνουν θεωρητική διδασκαλία, εργαστη¬ 
ριακές και φροντιστηριακές ασκήσεις, καθώς και ασκήσεις 
πράξης και εφαρμογές σε πραγματικές ή εικονικές κατα¬ 
στάσεις, εκπόνηση μελετών και εκπαιδευτικές επισκέψεις 
σε εισαγωγικές/εξαγωγικές επιχειρήσεις ή οργανισμούς, 
εμπορικές εκθέσεις (διεθνείς και εθνικές), εμπορικά και 
βιομηχανικά επιμελητήρια.Έμφαση δίνεται στις περιπτω¬ 
σιολογικές μελέτες και στη συλλογική εργασία. 

Στα πρώτα εξάμηνα περιλαμβάνονται, μεταξύ άλλων, 
μαθήματα Γενικής Υποδομής θετικών και θεωρητικών 
επιστημών, καθώς και διάφορα εισαγωγικά μαθήματα. 

Ακολουθούν μαθήματα Ειδικής Υποδομής-κορμού, τα 
οποία αποτελούν τη βάση της Επιστήμης της Οικο¬ 
νομίας και της Διεθνούς Οικονομικής Πολιτικής. Στα 
προχωρημένα εξάμηνα διδάσκονται τα μαθήματα Ει¬ 
δικότητας που συνιστούν τη φύση και τον προορισμό 
του Τμήματος. 

Ιδιαίτερη κατηγορία μαθημάτων αποτελούν τα γνω¬ 
στικά αντικείμενα διοίκησης, οικονομίας, νομοθεσίας 
και ανθρωπιστικών σπουδών (κατηγορία Δ.Ο.Ν.Α), τα 
οποία είναι απαραίτητα για την οργάνωση και τη δι¬ 
οίκηση επιχειρήσεων, οργανισμών και υπηρεσιών που 
σχετίζονται με την ειδικότητα. 

Τα μαθήματα του προγράμματος σπουδών οργανώνο¬ 
νται σε τρεις κατευθύνσεις, την κατεύθυνση των Υπο¬ 
λογιστικών Μεθόδων και εφαρμογών Η/Υ στη Διεθνή 
Οικονομία και Διοίκηση, των Διεθνών Οικονομικών και 
της Διεθνούς Διοίκησης Επιχειρήσεων. 

Ορισμένα από τα μαθήματα του προγράμματος σπου¬ 
δών κατανέμονται σε σύνολα μαθημάτων που παρέχουν 
στο σπουδαστή τη δυνατότητα να διαμορφώσει ένα 
πρόγραμμα επιλογών, σύμφωνα με τις ιδιαίτερες κλίσεις 
και προτιμήσεις του. 

Το τελευταίο εξάμηνο περιλαμβάνει εκπόνηση Πτυ¬ 
χιακής Εργασίας, κατά τη διάρκεια του οποίου μπο¬ 
ρεί να πραγματοποιείται και η Πρακτική Ασκηση στο 
επάγγελμα. 

Η εκπόνηση της Πτυχιακής Εργασίας εξασφαλίζει την 
εμβάθυνση του τελειόφοιτου του Τμήματος σε ένα σο¬ 
βαρό επίκαιρο θέμα εφαρμοσμένης έρευνας ή σε αντι¬ 
κείμενο που έχει άμεση σχέση με την ειδικότητα των 
σπουδών, το αντικείμενο της Πρακτικής Άσκησης, αλλά 
και της μελλοντικής απασχόλησής του. 

Η Πρακτική Άσκηση στο επάγγελμα είναι καθοδη¬ 
γούμενη και αξιολογούμενη και πραγματοποιείται σε 
επιχειρήσεις, υπηρεσίες, και άλλους συνεργαζόμενους 
φορείς στην Ελλάδα και στο εξωτερικό, που σχετίζονται 
με το γνωστικό αντικείμενο του Τμήματος. 

11. Τμήμα Δημοσίων Σχέσεων και Επικοινωνίας του 
Παραρτήματος Καστοριάς 

Το περιεχόμενο σπουδών του Τμήματος Δημοσίων 
Σχέσεων και Επικοινωνίας, καλύπτει το γνωστικό αντι¬ 
κείμενο των Επιστημών Δημοσίων Σχέσεων και Επικοι¬ 
νωνιών, με εξειδίκευση εφαρμογής σε επιχειρήσεις και 
οργανισμούς του ιδιωτικού και δημοσίου τομέα. 

Με την ολοκλήρωση των σπουδών του, ο απόφοιτος 
του Τμήματος διαθέτει τις απαραίτητες επιστημονι¬ 
κές και τεχνολογικές γνώσεις και δεξιότητες, ώστε να 
μπορεί να δραστηριοποιηθεί επαγγελματικά σε όλους 
τους τομείς του γνωστικού αντικειμένου του Τ μήματος, 
είτε ως στέλεχος δημοσίων σχέσεων και επικοινωνίας 
εμπορικών επιχειρήσεων, οργανισμών και υπηρεσιών 
του ιδιωτικού και δημοσίου τομέα, είτε ως σύμβουλος 
δημοσίων σχέσεων και επικοινωνίας. 

Σε όλα τα εξάμηνα σπουδών, εκτός του τελευταί¬ 
ου, οι σπουδές περιλαμβάνουν θεωρητική διδασκαλία, 
εργαστηριακές και φροντιστηριακές ασκήσεις, καθώς 
και ασκήσεις πράξης και εφαρμογές σε πραγματικές ή 
εικονικές καταστάσεις, εκπόνηση μελετών και εκπαι¬ 
δευτικές επισκέψεις σε εταιρείες δημοσίων σχέσεων, 
ειδησεογραφικούς οργανισμούς, επιχειρήσεις και οργα¬ 
νισμούς, διαφημιστικές εταιρείες, εμπορικές εκθέσεις, 
καλλιτεχνικά φεστιβάλ κ.λπ. Έμφαση δίνεται στις περι¬ 
πτωσιολογικές μελέτες και στη συλλογική εργασία. 

Στα πρώτα εξάμηνα σπουδών περιλαμβάνονται, μεταξύ 
άλλων, μαθήματα γενικής υποδομής, μαθήματα Δ.Ο.Ν.Α 


(Διοίκησης - Οικονομίας - Νομοθεσίας - Ανθρωπιστικών 
Σπουδών) καθώς και διάφορα εισαγωγικά μαθήματα. 

Ακολουθούν μαθήματα ειδικής υποδομής - κορμού τα 
οποία αποτελούν την βάση των Επιστημών των Δημο¬ 
σίων Σχέσεων και Επικοινωνίας. 

Στα προχωρημένα εξάμηνα διδάσκονται τα μαθήματα 
ειδικότητας που συνιστούν τη φύση και τον προορισμό 
του Τμήματος. 

Το τελευταίο εξάμηνο σπουδών περιλαμβάνει κυρίως 
την Πρακτική Ασκηση του σπουδαστή στο επάγγελμα 
και την εκπόνηση της Πτυχιακής Εργασίας που εξασφα¬ 
λίζει την εμβάθυνση του τελειόφοιτου του Τμήματος σε 
ένα θέμα εφαρμοσμένης έρευνας που έχει άμεση σχέση 
με την ειδικότητα των σπουδών. 

12. Τμήμα Πληροφορικής και Τεχνολογίας Υπολογι¬ 
στών του Παραρτήματος Καστοριάς 

Το περιεχόμενο σπουδών του Τμήματος, καλύπτει 
συνδυαστικά στοιχεία από τα γνωστικά αντικείμενα 
των επιστημών, της Πληροφορικής και των Μηχανικών 
Υπολογιστών. 

Ειδικότερα, ως προς την Πληροφορική, καλύπτονται 
τα γνωστικά αντικείμενα: 

- Των θεωρητικών και αλγοριθμικών αρχών υπολο¬ 
γισμού, προγραμματισμού, και διαχείρισης πληροφο¬ 
ρίας. 

- Της ανάλυσης, σχεδίασης και υλοποίησης υπολο¬ 
γιστικών συστημάτων, συστημάτων λογισμικού και δι¬ 
κτύων. 

- Της σύνταξης τεχνοοικονομικών μελετών προμήθει¬ 
ας και εγκατάστασης Πληροφοριακών Συστημάτων για 
τη διαχείριση πληροφοριών, τη λήψη αποφάσεων αλλά 
και τη διοίκηση επιχειρήσεων και οργανισμών. 

- Της ανάπτυξης διαδικτυακών εφαρμογών, διασφάλι¬ 
σης της επικοινωνίας και ανάπτυξης των επιχειρήσεων 
στο διαδίκτυο. 

Ως προς την Τεχνολογία Υπολογιστών καλύπτονται 
τα γνωστικά αντικείμενα: 

- Της σχεδίασης, κατασκευής, συναρμολόγησης, επι¬ 
σκευής και τον έλεγχο λειτουργίας Υπολογιστικών συ¬ 
στημάτων. 

- Της σχεδίασης, κατασκευής ψηφιακών συστημάτων 
μεταφοράς, επεξεργασίας και ανάλυσης πληροφορι¬ 
ών 

- Της μελέτης και εγκατάστασης δικτύου υπολογι¬ 
στών, καλωδιακού, οπτικού και ασύρματου με τα ανα¬ 
γκαία περιφερειακά του. 

Το Τμήμα έχει ως κύρια αποστολή να προάγει την 
ανάπτυξη και μετάδοση γνώσεων στα επιστημονικά 
πεδία της Πληροφορικής και της Τεχνολογίας των 
Υπολογιστών. Παράλληλα με τη διαδικασία της εκπαι¬ 
δευτικής διδασκαλίας και την εφαρμοσμένη έρευνα, 
παρέχει στους σπουδαστές τα απαραίτητα εφόδια που 
εξασφαλίζουν την άρτια εκπαίδευση και κατάρτισή τους, 
με στόχο την επιστημονική και επαγγελματική τους 
σταδιοδρομία και εξέλιξη. 

Με την ολοκλήρωση των σπουδών τους οι πτυχιούχοι 
του Τμήματος αποκτούν τις απαραίτητες επιστημονι¬ 
κές και τεχνολογικές γνώσεις και ικανότητες, ώστε να 
μπορούν να απασχοληθούν σε όλους τους τομείς του 
γνωστικού αντικειμένου του Τμήματος. 

Κατά τη διάρκεια των πρώτων εξαμήνων οι σπουδές 
περιλαμβάνουν θεωρητική διδασκαλία, εργαστηριακές 
ασκήσεις, φροντιστήρια, σεμινάρια, εκπόνηση εργασιών 
σε ειδικά θέματα με βιβλιογραφική αναζήτηση. 

Το πρόγραμμα σπουδών του Τμήματος διαμορφώνε¬ 
ται με μαθήματα γενικής υποδομής, ειδικής υποδομής, 
ειδικότητας και Δ.Ο.Ν.Α (Διοίκησης - Οικονομίας - Νο¬ 
μοθεσίας - Ανθρωπιστικών Σπουδών). 

Στα μαθήματα γενικής υποδομής του Τμήματος περι¬ 
λαμβάνονται μαθήματα όπως η Εισαγωγή στους Υπο¬ 
λογιστές, ο Προγραμματισμός, η Γραμμική Άλγεβρα, 
η Φυσική, η Ηλεκτρονική Φυσική, τα Λειτουργικά Συ¬ 
στήματα. Τα μαθήματα γενικής υποδομής αποσκοπούν 
στην δημιουργία υποβάθρου βασικών γνώσεων κατά τα 
πρώτα εξάμηνα των σπουδών, έτσι ώστε οι σπουδαστές 
να κατανοούν βαθύτερα το κύριο γνωστικό αντικείμενο 
στα προχωρημένα εξάμηνα σπουδών. 

Στα μαθήματα ειδικής υποδομής περιλαμβάνονται μα¬ 
θήματα όπως η Αρχιτεκτονική Υπολογιστών, Τεχνολογία 
Λογισμικού, Συνδυαστικά και Ακολουθιακά Ψηφιακά ηλε¬ 
κτρονικά, Δίκτυα Υπολογιστών . Στην κατηγορία αυτών 
των μαθημάτων εντάσσονται και τα μαθήματα Αγγλικών 
στην Ορολογία Πληροφορικής 

Στα μαθήματα ειδικότητας, περιλαμβάνονται μαθή¬ 
ματα σε εξειδικευμένα γνωστικά αντικείμενα, όπως 
των Βάσεων Δεδομένων, των Μεταγλωττιστών, Μικρο- 
επεξεργαστών-Μικροελεγκτών, στα Κατανεμημένα Συ¬ 
στήματα, την Τεχνολογία και τον Προγραμματισμό στο 
διαδίκτυο, τη Σχεδίαση Δικτύων Υπολογιστών. Επίσης 
στην κατηγορία αυτή εντάσσεται και το Σεμινάριο Τε¬ 
λειόφοιτων. 

Στα μαθήματα Δ.Ο.Ν.Α περιλαμβάνονται τα μαθήμα¬ 
τα Αρχές Οικονομίας, Διοίκηση Επιχειρήσεων, Τεχνική 
Νομοθεσία και Δεοντολογία και η Πληροφορική και 
Κοινωνία. 

Το τελευταίο εξάμηνο περιλαμβάνει την Πρακτική 
Άσκηση για την απόκτηση επαγγελματικής εμπειρίας, 
καθώς και την εκπόνηση της Πτυχιακής Εργασίας. 

Η Πρακτική Άσκηση στο τελευταίο εξάμηνο πραγ¬ 
ματοποιείται σε εργασιακούς χώρους σχετικούς με 
το αντικείμενο σπουδών, με σκοπό την εμπέδωση των 
γνώσεων, την παροχή δυνατότητας ανάπτυξης πρω¬ 
τοβουλιών και ικανοτήτων για επίλυση προβλημάτων 
και την ομαδική εργασία. Η απόκτηση επαγγελματικής 
εμπειρίας από τους σπουδαστές ενθαρρύνεται και με 
τη δυνατότητα συμμετοχής και απασχόλησης τους σε 
ερευνητικά προγράμματα που αναλαμβάνει το Τμήμα. 

Η Πτυχιακή Εργασία πριν από τη λήψη του πτυχίου 
δίνει τη δυνατότητα στο σπουδαστή να αποκτήσει την 
εμπειρία μελέτης ενός θέματος σε βάθος της ειδικό¬ 
τητας, με εργαστηριακή, ερευνητική, ή με συνθετική 
εργασία σε συνδυασμό με την κατάλληλη βιβλιογραφική 
ανασκόπηση, με αντικειμενικό σκοπό την ανάπτυξη των 
προσωπικών ικανοτήτων του σπουδαστή. Η Πτυχιακή 
Εργασία αποτελεί την πληρέστερη εργασία που ανα¬ 
μένεται να παρουσιάσουν οι σπουδαστές στο τέλος 
των σπουδών τους. 

13. Τμήμα Εφαρμογών Πληροφορικής στη Διοίκηση και 
στην Οικονομία του Παραρτήματος Γρεβενών 

Το περιεχόμενο σπουδών του Τμήματος καλύπτει το 
γνωστικό αντικείμενο της Πληροφορικής και της δι¬ 
οικητικής Επιστήμης των Οικονομικών, καθώς και την 


ανάπτυξή τους, δίνοντας έμφαση στη χρήση της πληρο¬ 
φορικής στη διοίκηση και τα οικονομικά, ενός τομέα που 
έχει ευρύτατες εφαρμογές στο κόσμο των επιχειρήσεων 
και αναπτύσσεται συνεχώς. 

Με την ολοκλήρωση των σπουδών, ο απόφοιτος του 
Τμήματος διαθέτει τις απαραίτητες επιστημονικές και 
τεχνολογικές γνώσεις, ώστε να μπορεί να δραστηριο¬ 
ποιηθεί επαγγελματικά σε όλους τους τομείς του γνω¬ 
στικού αντικειμένου του Τμήματος, είτε ως στέλεχος 
επιχειρήσεων, οργανισμών και υπηρεσιών του ιδιωτικού 
και δημόσιου τομέα, είτε ως αυτοαπασχολούμενος. 

Οι σπουδές περιλαμβάνουν θεωρητική διδασκαλία, 
εργαστηριακές ασκήσεις, ασκήσεις πράξης, σεμινά¬ 
ρια, επισκέψεις σε επιχειρήσεις και οργανισμούς που 
δραστηριοποιούνται σε τομείς συναφείς ως προς το 
γνωστικό περιεχόμενο, καθώς επίσης και εκπόνηση ερ¬ 
γασιών, με έμφαση στις μελέτες περιπτώσεων (οαεο 
εΐυάίθε). Ιδιαίτερη βαρύτητα δίνεται στην ανάπτυξη των 
προσωπικών δεξιοτήτων των σπουδαστών, με την αύ¬ 
ξηση της κριτικής ικανότητας και την ενθάρρυνσή τους 
για ανάληψη πρωτοβουλιών προς την κατεύθυνση της 
αντιμετώπισης και επίλυσης πραγματικών προβλημάτων 
που θα σχετίζονται με την μελλοντική τους επαγγελ¬ 
ματική δραστηριότητα. 

Στα βασικά γνωστικά αντικείμενα του Τμήματος, περι¬ 
λαμβάνονται, μεταξύ των άλλων, μαθήματα Γ ενικής και 
Ειδικής Υποδομής, μαθήματα Ειδικότητας καθώς επίσης 
και μαθήματα Ανθρωπιστικών Σπουδών. Τα μαθήματα 
του γνωστικού αντικειμένου του Τμήματος καλύπτουν 
την Πληροφορική, την Διοίκηση Επιχειρήσεων, τα Οικο¬ 
νομικά και την Διοικητική Επιστήμη, έτσι ώστε ο από¬ 
φοιτος του Τμήματος να έχει το απαραίτητο γνωστικό 
υπόβαθρο, τόσο στην Πληροφορική, όσο και στο πεδίο 
εφαρμογής. Τα μαθήματα που προσφέρουν το βασικό 
γνωστικό υπόβαθρο είναι: Εισαγωγή στην Πληροφορική, 
Γενικά Μαθηματικά, Γενική Λογιστική, Εισαγωγή στην 
Διοίκηση Επιχειρήσεων, Δομές Δεδομένων, Δομές Αρ¬ 
χείων, Πιθανότητες και Στατιστική, Προγραμματισμός 
Υπολογιστών, Εισαγωγή στο Δίκαιο, Λογιστική Εταιρει¬ 
ών, Σχεδιασμός Βάσεων Δεδομένων. 

Ιδιαίτερη κατηγορία μαθημάτων αποτελούν τα γνωστι¬ 
κά αντικείμενα του Προγραμματισμού Εμπορικών Εφαρ¬ 
μογών, της Διαχείρισης'Εργων Πληροφορικής, της Ανά¬ 
λυσης και Σχεδιασμού Πληροφοριακών Συστημάτων, 
των Ευφυών Πληροφοριακών Συστημάτων Διοίκησης 
της ανάπτυξης εφαρμογών πληροφοριακών συστημά¬ 
των κ.τ.λ . 

Το τελευταίο εξάμηνο σπουδών περιλαμβάνει την 
Πρακτική Άσκηση του σπουδαστή στο επάγγελμα και 
την εκπόνηση της Πτυχιακής Εργασίας που εξασφαλίζει 
την εμβάθυνση του τελειόφοιτου του Τμήματος σε ένα 
θέμα εφαρμοσμένης έρευνας που έχει άμεση σχέση με 
την ειδικότητα των σπουδών του. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 24 Φεβρουάριου 2006 

Ο ΥΦΥΠΟΥΡΓΟΣ 

ΣΠΥΡ. ΤΑΛΙΑΔΟΥΡΟΣ 

